b"\n_START_ARTICLE_\nMortyra\n_START_PARAGRAPH_\nMortyros (angl. mortar; rus. \xd0\xbc\xd0\xbe\xd1\x80\xd1\x82\xd0\xb8\xd1\x80\xd0\xb0; oland. mortier)\xc2\xa0\xe2\x80\x93 \xc5\xa1iuo metu nebenaudojama didelio kalibro artilerijos pab\xc5\xabkl\xc5\xb3 r\xc5\xab\xc5\xa1is, \xc5\xa1audanti \xc4\xaf \xc5\xbeem\xc4\x97s taikinius labai statmena trajektorija._NEWLINE_Mortyros atsirado dar viduram\xc5\xbeiais (XV a.), tuomet tai buvo pab\xc5\xabklai labai trumpais storasieniais vamzd\xc5\xbeiais, skirti \xc5\xa1audyti stambiais sviediniais sta\xc4\x8dia (vadinam\xc4\x85ja mortyrine trajektorija). Kadangi vamzd\xc5\xbeiai da\xc5\xbenai b\xc5\xabdavo labai trumpi (tik keli\xc5\xb3 kalibr\xc5\xb3 ilgio), o pakilimo kampas artimas 90\xc2\xb0, \xc5\xa1ie pab\xc5\xabklai labai primindavo piestas (kurios vadinamos lot. mortarium 'piesta'), tod\xc4\x97l buvo analogi\xc5\xa1kai pavadinti (s.angl. mortere, v.pranc. mortier ir pan.).\n_START_SECTION_\nMortyros\xc2\xa0\xe2\x80\x93 apgulties ginklai\n_START_PARAGRAPH_\nMortyros b\xc5\xabdavo naudojamos daugiausia kaip apgulties pab\xc5\xabklai \xc4\xaftvirtinimams griauti (\xc4\xaf eidavo \xc4\xaf apsiausties artilerijos parkus) ir ap\xc5\xa1audyti taikiniams, kuri\xc5\xb3 ne\xc4\xafmanoma ap\xc5\xa1audyti pab\xc5\xabklais, \xc5\xa1audan\xc4\x8diais l\xc4\x97k\xc5\xa1ta trajektorija (pvz., kareiviams u\xc5\xbe tvirtov\xc4\x97s sien\xc5\xb3). Tokiems tikslams mortyros dar naudotos XIX a., o XX a. jos \xc4\x97m\xc4\x97 nykti, nors mortyromis dar vadino didelio kalibro mortyri\xc5\xa1kai \xc5\xa1audan\xc4\x8dius pab\xc5\xabklus (nors jie gal\xc4\x97jo tur\xc4\x97ti gana ilgus (iki 15 kalibr\xc5\xb3) vamzd\xc5\xbeius). XIX a. mortyras \xc4\x97m\xc4\x97 i\xc5\xa1stumti haubicos, irgi \xc5\xa1audan\xc4\x8dios pana\xc5\xa1ia (\xc5\xa1iek tiek l\xc4\x97k\xc5\xa1tesne) trajektorija, bet ilgesniais vamzd\xc5\xbeiais, lengvesn\xc4\x97s ir pigesn\xc4\x97s u\xc5\xbe mortyras._NEWLINE_Viena i\xc5\xa1 paskutini\xc5\xb3 XX a. mortyr\xc5\xb3, naudot\xc5\xb3 Antrojo pasaulinio karo metais, ir vienas \xc5\xbeinomiausi\xc5\xb3 rekordini\xc5\xb3 artilerijos pab\xc5\xabkl\xc5\xb3 yra vokie\xc4\x8di\xc5\xb3 600\xc2\xa0mm kalibro mortyra \xe2\x80\x9eKarlas\xe2\x80\x9c. J\xc4\x85 1941\xc2\xa0m. naudojo Bresto tvirtov\xc4\x97s, o 1942\xc2\xa0m.\xc2\xa0\xe2\x80\x93 Sevastopolio \xc4\xaftvirtinimams griauti."